สังคมข่าวหุ้น
*ตลาดหลักทรัพย์ฯกำลังได้กรรมการ และผู้จัดการตลาดหลักทรัพย์ฯคนใหม่ ดร.ภากร ปีตธวัชชัย ที่ปัจจุบันเป็นรองผู้จัดการ หัวหน้าสายงานวางแผนกลยุทธ์องค์กร และ หัวหน้าสายงานการเงินและบริหารเงินลงทุน ตลท. โดยจะเริ่มทำหน้าที่ใหม่ในวันที่ 1 มิถุนายน 2561 ขณะที่มีเสียงจากบุคคลในวงการตลาดทุนออกมาค่อนข้างดี แต่ไม่แน่ใจว่าคนที่กระทรวงการคลังจะแฮปปี้หรือไม่ เพราะคนที่เขาอยากให้เป็นดันไม่มาสมัคร
23 ก.พ. 2561

คาเฟอีน
*ตลาดหลักทรัพย์ฯกำลังได้กรรมการ และผู้จัดการตลาดหลักทรัพย์ฯคนใหม่ ดร.ภากร ปีตธวัชชัย ที่ปัจจุบันเป็นรองผู้จัดการ หัวหน้าสายงานวางแผนกลยุทธ์องค์กร และ หัวหน้าสายงานการเงินและบริหารเงินลงทุน ตลท. โดยจะเริ่มทำหน้าที่ใหม่ในวันที่ 1 มิถุนายน 2561 ขณะที่มีเสียงจากบุคคลในวงการตลาดทุนออกมาค่อนข้างดี แต่ไม่แน่ใจว่าคนที่กระทรวงการคลังจะแฮปปี้หรือไม่ เพราะคนที่เขาอยากให้เป็นดันไม่มาสมัคร
*เรื่องของแบงก์กิ้งเอเย่นต์ สรุปแล้ว “วิน–วิน” ด้วยกันทั้งหมด ทั้งธนาคาร และคนที่ได้รับเป็นเอเย่นต์ เช่น ร้านสะดวกซื้อต่างๆ บรรดาตู้เติมเงิน โดยเฉพาะรายของ FSMART ที่คาดว่าจะรับเต็มๆ แต่ราคาหุ้นที่ร่วงลงมา ผ่านมาถึงตอนนี้ยังไม่ทราบสาเหตุ หรือว่านักลงทุนรายย่อยจะปรับพอร์ต ขายออกไปก่อน และหันไปเล่นหุ้นขนาดใหญ่ที่ราคากำลังวิ่งขึ้นมา ส่วนข่าวที่ว่าใครมาทุบหรือเปล่านั้น ตอนนี้ยังไม่ทราบจริงๆ
*เรื่องของสกุลเงินดิจิทัล ยังอลเวง เพราะทางการไทยไม่ได้ยอมรับอย่างเป็นทางการ ส่วนแบงก์ชาติก็สั่งเข้มไปยังธนาคารพาณิชย์ต่างๆ ว่าห้ามยุ่งเกี่ยวกับสกลุเงินประเภทนี้ ล่าสุด ธนาคารกรุงเทพ หรือ BBL ได้ปิดบัญชีของเว็บเทรด TDAX เรียบร้อยแล้ว และทำให้เกิดกระแสต่อต้านจากนักลงทุน บิตคอยน์ จำนวนมาก แต่ที่ต้องจับตาคือ ว่าจะมีธนาคารพาณิชย์แห่งไหนดำเนินการตาม BBL อีก แต่หากมีปิดบัญชีกับ TDAX เพิ่ม เห็นว่าบรรดานักรบบิตคอยน์ ต่างหาช่องทางแก้ปัญหากันไว้แล้ว
*ขณะเขียนต้นฉบับ หุ้น บมจ.ศรีสวัสดิ์ คอร์ปอเรชั่น หรือ SAWAD ยังไม่รายงานผลประกอบการไตรมาส 4/2560 และทั้งปี 2560 ออกมา น่าจะมาจากการปรับโครงสร้างธุรกิจใหม่ ทำให้ระบบบัญชีมีความสลับซับซ้อนมากขึ้น ส่วนราคาหุ้น หลังจากพุ่งขึ้นไปเกือบ 70 บาท ในช่วงต้นเดือนมกราคมที่ผ่านมา ราคาหุ้นได้ปรับลงมาตลอดเลยนะ และหากดูจากเส้นกราฟจะเห็นว่ามีแรงขายรอบใหญ่ๆ เป็นช่วงๆ ออกมา ไม่รู้ว่าปรับพอร์ตหนี้ หรือออกของไปก่อนหรือเปล่า เพราะข่าวว่า ไตรมาส 4/2560 กำไรไม่จี๊ดจ๊าด แต่อาจจะกลับมาฟื้นตัวได้อีกครั้งในช่วงไตรมาส 2/2561 เป็นต้นไป ถึงตอนนั้นก็ค่อยมาว่ากันใหม่
*ล่าสุด โกลด์แมน แซคส์คาดการณ์ว่า ธนาคารกลางสหรัฐ หรือเฟด มีแนวโน้มสูง 95% มากที่จะปรับขึ้นอัตราดอกเบี้ยในการประชุม วันที่ 20-21 มี.ค.นี้ หลังจากเฟดได้เปิดเผยรายงานการประชุมประจำวันที่ 30-31 ม.ค.วันก่อนหน้า ชี้ถึงแนวโน้มการขยายตัวทางเศรษฐกิจดีขึ้น และคาดการณ์การเร่งตัวมากขึ้นของเงินเฟ้อ ส่วนตลาดหุ้นไทย พอจะซึมซับกับข่าวร้ายนี้ไปบ้างแล้ว แต่ที่ต้องจับตาคือ แบงก์ชาติจะดำเนินนโยบายดอกเบี้ยต่อไปอย่างไรล่ะ ไปนั่งจับเข่าคุยกับรัฐบาล และคลังกันดีๆ นะ
*บอร์ดของ บมจ.สยามแก๊ส แอนด์ ปิโตรเคมีคัลส์  (SGP) มีมติเปลี่ยนแปลงมูลค่าที่ตราไว้ (พาร์) เหลือหุ้นละ 0.50 บาท จากเดิมหุ้นละ 1 บาท เพื่อเพิ่มสภาพคล่องหมุนเวียนในการซื้อขายหลักทรัพย์ฯ หลังจากในช่วงที่ผ่านมามีนักลงทุนสถาบัน กองทุน และนักลงทุนทั่วไป สนใจเข้ามาลงทุนในหุ้น SGP เป็นจำนวนมาก แต่มีข้อจำกัดในเรื่องของสภาพคล่อง ก็เป็นคำตอบให้หายสงสัยมานานว่าทำไมราคาหุ้นพุ่งต่อเนื่อง ที่แท้อย่างนี้นี่เอง
*FTE : บริษัท ไฟร์เทรดเอ็นจิเนียริ่ง จำกัด (มหาชน) กำไรสุทธิไตรมาส 4/2560 อยู่ที่ 36 ล้านบาท เพิ่มขึ้น 5% อาจะดูโตไม่สูง เพราะปีก่อนรายได้มากระจุกตัวใน ไตรมาส 4/2559 ส่วนกำไรสุทธิทั้งปี 2560 จบที่ 131 ล้านบาท เพิ่มขึ้น 50% มากกว่าคาดการณ์ พร้อมประกาศจ่ายปันผลเฉพาะครึ่งปีหลังอีก 0.126 บาทต่อหุ้น คิดเป็นผลตอบแทน 4%  ขึ้น XD วันที่ 17 เม.ย. 18 จ่ายจริง 3 พ.ค. 2561 ถือเป็นหุ้นจิ๋วแต่แจ๋วมาก และข่าวว่า งานของ FTE ที่เป็นงานเล็กๆ แต่มีหลายงานเข้ามาในมือนั้น แต่ละงานมาร์จิ้นหนักๆ รับกันแบบเนื้อๆ ต่างกับการรับงานใหญ่ที่มาร์จิ้นเบาบาง
**“ศุภกิจ งามจิตรเจริญ” ซีอีโอ บมจ.ซิก้า อินโนเวชั่น หรือ ZIGA ธุรกิจโตวันโตคืน ล่าสุดสั่งลุยก่อสร้างโรงงานใหม่ที่ จ.สมุทรปราการ บนเนื้อที่ 27 ไร่ อัพกำลังการผลิตสินค้าในกลุ่มท่อเหล็กเพิ่มอีก 30% คาดสร้างเสร็จภายในเดือน ก.ค.นี้